ߖߊ߯ߓߊ߫_ߞߟߍ_ߝߟߐߡߊ
ߞߊ߬ߙߌ߬ߝߐ ߞߏߖߊ
ߞߊ߬ߙߌ߬ߝߐ ߞߏߖߊ ߏߕߙߌߛ߭-ߤߐ߲ߜ߭ߙߌ߫ ߞߎ߲߬ߠߊ߬ߛߌ߮ ߟߊ߫ ߔߙߊߕߌ߫ ߗߋߣߍ߲ ߛߍߙߑߓߌ߫ ߞߎ߲߬ߠߊ߬ߛߌ߮ ߡߊ߬ ߞߍ߬ߟߍ ߟߊߥߊ߲߬ߞߊ߫ ߕߎߡߊ ߟߊ߫ ߞߊ߬ߙߌ߬ߝߐ ߂߈ ߁߉߁߄ ߠߊ߫. ߊߟߏߡߊ߲ߘߎ߯ ߡߊ߲߬ߛߊ߬ߟߊ ߟߊ߫ ߞߟߍ߬ ߟߊ߬ߥߊ߲ߞߊ ߡߍ߲ ߞߟߊ߬ߣߐ߬ߦߊ߬ ߘߊ߫ ߜ߭ߎ߳ߦߏߡ ߂߲ ߓߟߏ߫. ߦߌߟߡߊ ߝߊߙߊ߲ߝߊ߯ߛߌߣߍ߲: ߖߊ߯ߓߊ߫ ߞߟߍ߫ ߝߟߐߡߊ ߕߎ߬ߡߊ ߟߊ߫. ߏߕߙߌߛ߭ ߓߊ߲ ߞߐ ߘߐ߫ ߊߟߏߡߊ߲ߘߎ߯ ߞߏߟߊ߲ߞߘߐߢߐ߲߯ߦߊ߫ ߟߊ߫ ߞߊ߬ߙߌ߬ߝߐ ߂߃ ߡߊ߬߸ ߏߕߙߌߛ߭-ߤߐ߲ߜ߭ߙߌ߫ ߞߊ߬ ߞߊ߲߬ߞߊ߬ߘߌ߬ߡߊ߬ߟߊ ߟߥߊ߫ ߛߍߙߑߓߌ߫ ߡߊ߬߸ ߟߊ߬ߢߌ߬ߣߌ߲߬ ߁߀ ߦߋ߫ ߡߍ߲ ߘߐ߫߸ ߏ߬ ߟߎ߬ ߘߏ߫ ߟߋ߬ ߦߋ߫ ߞߏ߫ ߏߕߙߌߛ߭ ߞߎ߲߬ߠߊ߬ߛߌ߮ ߟߎ߬ ߘߌ߫ ߛߋ߫ ߕߘߍ߬ ߟߊ߫ ߢߊߢߌߣߌ߲ߠߌ߲ ߘߐ߫ ߛߍߙߑߓߌ߫. ߏ߬ ߘߎ߬ߛߊ߬ߜߍ߸ ߌ߬ߙߌ߬ߛߌ߫ ߞߵߊ߬ ߖߡߊ߬ߙߌ߬ߦߊ߫ ߞߏߕߌ߯ ߟߊߘߍ ߘߏ߫ ߛߋ߲߬ߝߍ߫ ߡߍ߲ ߞߎ߲߬ߠߊ߬ߛߌ߰ ߘߊ߫ ߞߊ߲ߕߌ߯ ߕߑߛߊߙ ߓߟߏ߫ ߞߑߙߊߛߑߣߏߌ-ߛߋߟߏ߫߸ ߞߏ߫ ߞߵߊ߬ߟߎ߬ ߟߊ߫ ߣߊ߲߬ߕߌ߰ ߕߌ߲ߞߎߘߎ߲ ߘߏ߫ ߟߎ߫ ߟߊߟߐ߬ ߊ߬ߟߎ߫ ߛߋ߲߭ߞߊ߲߬ ߏߘߋߛߊ߫߸ ߞߌߍߝ߭߸ ߞߊߖ߭ߊ߲߫߸ ߊ߬ ߣߌ߫ ߡߏߛߑߞߎ߫߸ ߊ߬ ߣߌ߫ ߖߊ߲߬ߕߏ߬ߞߎߟߎ߲ ߠߎ߬ ߝߣߊ߫ ߓߊߟߑߕߌߞ ߞߐ߰ߖߌ ߣߌ߫ ߞߐ߰ߖߌ߬ ߝߌ߲ ߠߎ߬ ߞߊ߲߬. ߊ߬ ߞߵߊ߬ ߝߐ߫ ߣߊ߲߬ߕߌ߰ ߕߌ߲ߞߎߘߎ߲ ߕߐ߭ ߟߎ߬ ߝߣߊ߫ ߦߋ߫ ߞߴߊ߬ߟߎ߬ ߦߴߊ߬ߟߎ߫ ߓߟߏߘߐߓߍ߲߬ ߝߘߏ߬ߓߊ߬ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߞߊ߲ߡߊ߬. ߛߍߙߑߓߌ߫ ߞߊ߬ ߞߛߊߞߊ ߟߊߓߐ߫ ߝߘߏ߬ߓߊ߬ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߞߊ߲ߡߊ߬ ߞߊ߬ߙߌ߬ߝߐ ߂߅߸ ߞߵߊ߬ ߟߊߥߊ߲߬ߞߊ߫ ߥߎ߬ߙߊ ߟߊ߫ ߞߏ߫ ߊ߬ ߓߘߊ߫ ߘߌ߬ߢߍ߬ ߞߊ߲߬ߞߊ߬ߘߌ߬ߡߊ߬ߟߊ ߛߙߊߕߌ ߟߎ߬ ߓߍ߯ ߡߊ߬߸ ߝߏ߫ ߡߍ߲ ߟߐ߬ ߕߐ߫ ߦߋ߫ ߏߕߑߙߌߛ߭ ߟߊ߫ ߢߊߢߌ߲ߢߌ߲ߠߊ ߟߎ߬ ߟߊ߫ ߘߏ߲߬ߠߌ߲ ߞߏ ߡߊ߬ ߖߡߊ߬ߣߊ ߞߣߐ߫. ߏ߬ ߟߋ ߞߐ߫ ߛߊ߫߸ ߏߕߙߌߛ߭ ߞߊ߬ ߕߍߓߊ߯ߦߊ ߕߋߙߌߦߊ ߓߍ߯ ߟߊߟߐ߬ ߊ߬ ߣߌ߫ ߛߍߙߑߓߌ߫ ߕߍ߫߸ ߊ߬ ߣߌ߫ ߞߵߊ߬ ߟߊ߫ ߛߏ߬ߙߌ߬ߡߊ߬ߘߋ߲ ߝߊ߲߭ ߘߏ߫ ߟߎ߫ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߖߡߊ߬ߙߌ߬ߦߊ߫ ߖߡߊ߬ߣߊ ߏ߬ ߞߊ߲ߡߊ߬ ߏ߬ ߘߎ߬ߛߊ߬ߜߍ߸ ߥߊ߬ߛߌ߬ߥߙߊ ߂߈ ߡߊ߬߸ ߛߍߙߑߓߌ߫ ߞߵߊ߬ ߓߊ߲߬ ߊ߬ ߟߊ߫ ߞߊ߲߬ߞߊ߬ߘߌ߬ߡߊ߬ߟߊ ߡߊ߬ ߟߏ߲ ߡߍ߲߸ ߕߟߋ߬ ߅ ߟߊ߫ ߟߏ߲ ߏ߬ ߢߍ߫߸ ߊ߬ ߞߊ߬ ߞߍ߬ߟߍ ߟߊߥߊ߲߬ߞߊ߫ ߛߍߙߑߓߌ߫ ߞߊ߲ߡߊ߬. ߏߕߙߌߛ߭ ߡߊ߫ ߌߕߊߟߌ߫ ߡߍ߲ ߞߏߟߊ߲ߞߘߐߢߐ߲߯ߦߊ߫߸ ߏ߬ ߞߵߊ߬ ߦߌ߬ߘߊ߬ ߞߴߊ߬ߟߋ ߛߋ߲߬ ߕߘߴߊ߬ ߘߐ߫. ߝߊ߬ߙߊ߲߬ߛߌ߫ ߞߎ߲߬ߠߊ߬ߛߌ߮ ߞߵߊ߬ ߟߊ߫ ߞߟߍ߬ߘߋ߲ ߓߍ߯ ߖߡߊ߬ߙߌ߬ߦߊ߫ ߡߊ߬ߓߐ߬ߟߌ ߟߴߊߟߏߡߊ߲ߘߎ߯ ߓߐߕߏ߲ ߠߊ߫ ߞߎߘߍ߫ ߁߀ ߖߊ߬ߕߋ߬ ߟߊ߫߸ ߞߵߏ߬ ߟߊߥߟߌ߬ ߞߏ ߥߎߦߋ߲ ߡߟߊ ߡߊ߬ ߊ߬ ߣߌ߫ ߞߊ߬ ߞߟߍ߬ߟߊ߬ߢߌ߬ߣߌ߲߬ߞߏ ߟߎ߬ ߡߊߕߊ߲߬ߞߊ߫ ߡߍ߲ ߠߎ߬ ߘߌ߫ ߛߋ߫ ߞߍ߫ ߟߊ߫ ߞߍ߬ߟߍ ߟߊߥߌ߬ߟߌ ߛߊߓߎ ߘߌ߫. ߌ߬ߙߌ߬ߛߌ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߏߕߙߌߛ߭-ߤߐ߲ߜ߭ߙߌ߫ ߞߊ߲ߡߵߊ߬ ߞߋߟߋ߲߫ ߠߊ߫߸ ߞߏ߬ߣߌ߲߬ ߞߟߍ߬ߓߏߟߏ߲ ߘߊ߲ߘߐ߫, ߊ߬ ߡߊ߫ ߛߐ߲߬ ߝߊ߬ߙߊ߲߬ߛߌ߬ ߞߏߟߊ߲ߞߘߐߢߐ߲߯ߦߊ߫ ߞߏ ߡߊ߬ ߦߏ߫ ߝߊ߬ߙߊ߲߬ߛߌ߫ ߣߴߌ߬ߙߌ߬ߛߌ߫ ߣߊ߲߬ߕߌ߰ ߓߍ߲ߞߊ߲ ߞߵߏ߬ ߝߐ߫ ߢߊ ߡߍ߲. ߊߟߏߡߊ߲ߘߎ߯ ߞߏߕߌ߯ ߝߟߐ ߞߵߊ߬ ߕߏ߫ ߤߊ߲߯ ߘߓߊ߬ߕߊ ߃߁ ߞߊ߬ ߣߊ߬ ߕߏ߫ ߖߋ߬ߓߌ߬ߟߌ߫ ߞߟߊ߬ߟߊ߬ߡߊ ߞߍ߫ ߟߊ߫. ߌ߬ߙߌ߬ߛߌ߫ ߞߊ߬ ߝߘߏ߬ߓߊ߬ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߖߡߊ߬ߙߌ߬ߦߊ߫ ߊߟߏߡߊ߲ߘߎ߯ ߞߊ߲ߡߊ߬ ߘߓߊ߬ߕߊ ߃߀ ߡߊ߬. ߏ߬ ߖߋ߬ߓߌ ߘߐ߫߸ ߊߟߏߡߊ߲ߘߎ߯ ߞߊ߬ ߞߍ߬ߟߍ ߟߊߖߊߡߊ߲ߞߏ ߟߊߥߊ߲߬ߞߊ߫ ߏ߬ ߘߎ߬ߛߊ߬ߜߍ߸ ߊ߬ ߣߌ߫ ߝߘߏ߬ߓߊ߬ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߏߕߙߌߛ߭ ߘߓߊ߬ߕߊ ߄ ߡߊ߬. ߏ߬ ߞߍ߫߸ ߞߛߍߙ ߜ߭ߎ߳ߦߏߡ ߂߲ ߞߵߊ߬ ߝߐ߫ ߊ߬ ߕߋߙߌ ߕߑߛߊߙ ߣߌߞߏߟߊߛ ߢߍ߫ ߞߏ߫ ߞߊ߬ ߌ߬ߙߌ߬ߛߌ߬ ߟߊ߫ ߝߘߏ߬ߓߊ߬ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߠߊߘߎ߲߫. ߏ߬ ߟߊ߫ ߓߊ߲߬ߠߌ߲ ߞߏߛߐ߲߬߸ ߊߟߏߡߊ߲ߘߎ߯ ߞߊ߬ ߞߊ߲߬ߞߊ߬ߘߌ߬ߡߊ߬ߟߊ ߘߏ߫ ߟߊߥߴߊ߬ߟߎ߫ ߡߊ߬߸ ߞߏ߫ ߊ߬ߟߎ߬ ߦߴߊ߬ߟߎ߬ ߟߊ߫ ߟߊ߬ߟߐ߬ߒ߬ߛߋ߲߬ߞߊ߲߬ߠߌ߲ ߟߊߟߐ߬߸ ߊ߬ ߣߴߊ߬ ߞߊߣߊ߬ ߛߍߙߑߓߌ߫ ߡߊߘߍ߬ߡߍ߲߬. ߞߵߏ߬ ߢߐ߲߰ ߜߘߍ߫ ߗߋ߫ ߝߊ߬ߙߊ߲߬ߛߌ߫ ߡߊ߬߸ ߞߵߊ߬ ߞߊߣߊ߬ ߌ߬ߙߌ߬ߛߌ߫ ߘߍ߬ߡߍ߲߬ ߣߴߏ߬ ߣߊ߬ ߘߊ߫ ߞߍ߫ ߛߍߙߑߓߌ߫ ߘߍ߬ߡߍ߲߬ߓߊ߰ ߘߌ߫. ߗ߭ߊ߲߭ ߗ߭ߏߙߍߛ ߝߊ߰ ߘߊ߫ ߝߊ߬ߛߏ߬ߟߊ߲߬ߘߌ ߙߊ߬ߎߟ ߝ߭ߌߟߍ߲߫ ߓߟߏ߫ ߔߊ߬ߙߌ߬ ߞߊ߬ߙߌ߬ߝߐ ߃߁ ߠߊ߫. ߊߟߏߡߊ߲ߘߎ߯ ߞߊ߬ ߞߍ߬ߟߍ ߟߊߥߊ߲߬ߞߊ߫ ߌ߬ߙߌ߬ߛߌ߬ ߞߊ߲ߡߊ߬ ߊ߬ ߣߌ߫ ߞߵߊ߬ ߟߊ߫ ߛߏ߬ߙߌ߬ߡߊ߬ߘߋ߲ ߠߎ߬ ߟߊߟߐ߬ ߊ߬ߟߎ߫ ߛߋ߲߭ ߞߊ߲߬ ߘߓߊ߬ߕߊ ߕߟߋ߬ ߁߭߸ ߞߵߏ߬ ߞߍ߫ ߌ߬ߙߌ߬ߛߌ߫ ߖߋ߬ߓߌ ߘߌ߫. ߕߍߓߊ߯ߦߟߊ ߤߊ߲߬ߙߌ ߔߏߖ߭ ߕߘߍ߬ ߦߴߊ߬ ߝߍ߬ ߞߊ߬ ߘߓߊ߬ߕߊ ߕߟߋ߬ ߁߭ ߞߍ߬ߟߍ ߟߊߥߊ߲߬ߞߊ߫ ߔߙߊߕߌ߫ ߗߋߣߍ߲ ߥߟߏߡߊ߫ ߊ߬ ߢߊߖߎ߮ ߡߊ߬߸ ߞߴߏ߬ ߕߘߍ߬ ߦߋ߫ ߞߍ߬ߟߍ ߟߊߥߌ߬ߟߌ ߟߊ߫ ߟߊ߫ ߏߕߙߌߛ߭ ߣߴߊߟߏߡߊ߲ߘߎ߯ ߟߋ߬ ߞߎ߲߬. ߝߊ߬ߙߊ߲߬ߛߌ߫ ߞߎ߲߬ߠߊ߬ߛߌ߮ ߞߊ߬ ߣߊ߲߬ߕߌ߮ ߟߎ߬ ߟߊߟߐ߲߬ߒ߬ߛߋ߲߬ߞߊ߲߬ߠߌ߲ ߖߡߊ߬ߙߌ߬ߦߊ߫ ߟߏ߲߫ ߞߋߟߋ߲ ߏ߬ ߡߊ߬ ߁߆ ߙߋ߲ ߠߊ߫. ߏ߬ ߘߎ߬ߛߊ߬ߜߍ߸ ߊߟߏߡߊ߲ߘߎ߯ ߞߊ߬ ߟߎߞߑߛߍ߲ߓߎߙߜ߭ ߡߊߜߐ߬ߙߐ߲߬ߞߕߐ߬߸ ߏ߬ ߡߍ߲ ߛߋ߲߭ ߕߎ߲߬ ߕߍ߫ ߞߟߍ߬ ߘߐ߫, ߞߊ߬ ߞߊ߲߬ߞߊ߬ߘߌ߬ߡߊ߬ߟߊ ߗߋ߫ ߓߍߟߑߗ߭ߌߞ ߡߊ߬߸ ߏ߬ ߝߣߊ߫ ߛߋ߲߭ ߕߎ߲߬ ߕߍ߫ ߞߟߍ߬ ߘߐ߫߸ ߞߵߏ߬ ߦߋ߫ ߕߊ߬ߡߌ߲߬ ߛߌߟߊ ߟߊߞߵߊ߬ ߣߴߊ߬ ߟߊ߫ ߛߏ߬ߙߌ߬ߡߊ߬ߘߋ߲ ߠߎ߬ ߦߋ߫. ߏߕߏߡߊ߲߫ ߡߊ߲߬ߛߊ߬ߟߊ ߣߴߊߟߏߡߊ߲ߘߎ߯ ߞߊ߬ ߢߌ߲߬ߧߊ ߘߏ߫ ߞߟߊ߬ߣߐ߬ߦߊ߬ ߌ߬ߙߌ߬ߛߌ߬ ߞߊ߲ߡߊ߬ ߥߊ߯ߕߌ߫ ߞߋߟߋ߲ ߏ߬ ߟߊ߫. ߓߍߟߑߗ߭ߌߞ ߞߊ߬ ߊߟߏߡߊ߲ߘߎ߯ ߟߊ߫ ߞߊ߲߬ߞߊ߬ߘߌ߬ߡߊ߬ߟߊ ߏ߬ ߟߊߕߊ߲߬ߞߌ߲߫ ߘߓߊ߬ߕߊ ߕߋ߬ߟߋ ߃ ߡߊ߬. ߊߟߏߡߊ߲ߘߎ߯ ߓߍ߲߬ ߘߴߊ߬ ߡߊ߬ ߞߴߊ߬ߟߎ߬ ߦߋ߫ ߣߊ߲߬ߕߌ߮ ߟߎ߬ ߟߊߓߊ߯ߙߊ߫ ߦߏ߫ ߝߊ߲߬ߝߘߊ ߛ߭ߑߟߌߋߝߑߕߍ߲ ߞߵߊ߬ ߝߐ߫ ߢߊ ߡߍ߲. ߊ߬ ߞߊ߬ ߞߊ߲߬ߞߊ߬ߘߌ߬ߡߊ߬ߟߊ ߘߏ߫ ߗߋ߫ ߝߊ߬ߙߊ߲߬ߛߌ߫ ߞߎ߲߬ߠߊ߬ߛߌ߮ ߟߎ߬ ߡߊ߬߸ ߞߴߊ߬ ߞߴߊ߬ ߛߋ߲߭ ߕߘߍ߬ ߞߍ߬ߟߍ ߘߐ߫߸ ߊ߬ ߣߴߊ߬ ߘߌ߲߬ߞߌߙߊ ߓߟߋߓߟߋ ߘߏ߫ ߟߎ߫ ߟߊߓߌ߬ߟߊ߬߸ ߝ߭ߍߙߑߘߍ߲߫ ߦߴߏ߬ ߘߐ߫. ߝߊ߬ߙߊ߲߬ߛߌ߫ ߞߎ߲߬ߠߊ߬ߛߌ߮ ߟߎ߬ ߞߵߏ߬ ߟߋ ߖߋ߬ߓߌ ߞߴߊ߬ ߝߐ ߘߌ߫ ߞߏ߫ ߝߊ߬ߙߊ߲߬ߛߌ߫ ߓߊ߯ߙߊ߫ ߕߐ߫ ߦߴߊ߬ ߟߊ߫ ߣߊ߬ߝߊ ߟߋ߬ ߡߊ߬. ߏ߬ ߞߍ߸ ߊߟߏߡߊ߲ߘߎ߯ ߞߊ߬ ߞߍ߬ߟߍ ߟߊߥߊ߲߬ߞߊ߫ ߝߊ߬ߙߊ߲߬ߛߌ߬ ߞߊ߲ߡߊ߬. ߡߊ߲߬ߛߊ߬ߟߊ߫ ߘߍ߬ߣߍ߲ ߡߍ߲ ߕߘߍ߬ ߦߋ߫ ߞߍ߬ߟߍ ߡߊߕߊ߲߬ߞߊ ߞߏ ߞߊ߲߬߸ ߏ߬ ߞߵߊ߬ ߦߌ߬ߘߊ߬ ߞߏ߫ ߊ߬ߟߋ߬ ߦߋ߫ ߓߍߟߑߗ߭ߌߞ ߟߊ߫ ߕߘߍ߬ߒ߬ߘߐ߬ߓߊߟߌߦߊ ߟߊߞߊ߲ߘߊ߫ ߟߊ߫߸ ߞߊ߬ ߓߊ߲߫ ߞߵߊ߬ ߟߊߥߊ߲߬ߞߊ߫ ߏ߬ ߘߎ߬ߛߊ߬ߜߍ ߞߏ߫ ߊߟߏߡߊ߲ߘߎ߯ ߡߍ߲ ߠߊ߫ ߣߊ߲߬ߕߌ߮ ߟߎ߬ ߓߘߊ߫ ߘߏ߲߬ ߓߍߟߑߗ߭ߌߞ߸ ߞߴߏ߬ ߦߋ߫ ߓߐ߫ ߦߋ߲߬ ߌߞߘߐߞߘߐ߫ ߣߌ߲߬. ߟߐ߲ߘߐ߲߬ ߞߎ߲߬ߠߊ߬ߛߌ߮ ߟߎ߬ ߡߊ߫ ߖߋ߬ߓߌ߫ ߛߐ߬ߘߐ߲߬ ߊߟߏߡߊ߲ߘߎ߯ ߟߊ߫ ߡߍ߲ ߞߍ߫߸ ߏ߬ ߟߎ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߊߟߏߡߊ߲ߘߎ߯ ߞߊ߲ߡߊ߬ ߘߓߊ߬ߕߊ ߕߟߋ߬ ߄ ߡߊ߬. ߝߏ߫ ߌߕߊߟߌ߫ ߡߍ߲ ߞߋߟߋ߲߫ ߕߘߍ߬ ߦߋ߫ ߛߓߊ߬ߣߍ߲ ߠߎ߬ ߘߏ߫ ߘߌ߫߸ ߣߴߊ߬ ߣߵߊ߬ ߜߋ߲߭ߞߘߎ߬ ߟߴߊߟߏߡߊ߲ߘߎ߯ ߣߌ߫ ߏߕߑߙߌߛ߭ ߟߊ߫߸ ߏ߬ ߞߵߊ߬ ߓߟߏ߫ ߘߐߡߌ߬ߘߊ߬ ߕߎ߬ߡߊ߬ߘߐ߬ ߊ߬ ߘߌ߫ ߣߊ߬ ߕߘߍ߬ ߞߍ߬ߟߍ ߘߐ߫߸ ߊ߬ ߞߍ߫ ߘߊ߫ ߝߊ߲߭ ߝߌ߬ߟߊ ߛߌ߫ ߘߌ߫. ߏߕߙߌߛ߭-ߤߐ߲ߜ߭ߙߌ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߌ߬ߙߌ߬ߛߌ߬ ߞߊ߲ߡߊ߬ ߘߓߊ߬ߕߊ ߕߟߋ߬ ߆ ߞߴߊߟߏߡߊ߲ߘߎ߯ ߝߍ߬. ߝߊ߬ߙߊ߲߬ߛߌ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߏߕߙߌߛ߭-ߤߐ߲ߜ߭ߙߌ߫ ߞߊ߲ߡߊ߬ ߘߓߊ߬ߕߊ ߕߟߋ߬ ߁߁ ߡߊ߬߸ ߡߊ߲߬ߛߊ߬ߟߊ߫ ߘߍ߬ߣߍ߲ ߞߵߏ߬ ߟߊߓߊ߬ߕߏ߬ ߘߓߊ߬ߕߊ ߁߃ ߡߊ߬. ߓߊߏ߬ ߥߙߎߣߍ ߕߘߍ߬ ߦߋ߫ ߖߡߊ߬ߣߊ߫ ߛߋ߲߬ߘߏ߲߬ߣߍ߲ ߝߊ߲߬ߓߊ ߟߎ߬ ߓߍ߯ ߓߟߏ߫߸ ߞߍ߬ߟߍ ߞߵߊ߬ ߘߎߢߊ߫ ߝߊߘߌ ߕߊ߬ ߞߊߟߌߦߊ߫ ߘߐ߫: ߓߊߏ߬ ߞߣߊߘߊ߫߸ ߌ߲ߘߌ߫߸ ߖ߭ߋߟߊ߲ߘ ߞߎߘߊ߫߸ ߊ߬ ߣߴߊߝߙߌߞߌ߬ ߟߎ߫ ߕߘߍ߬ ߦߋ߫ ߞߐߡߐ߲ߥߌߟߕ ߛߌ߲߬ߝߏ߲ ߠߋ߬ ߘߌ߫߸ ߏ߬ ߟߎ߬ ߝߣߊ߫ ߘߏ߲߬ ߘߊ߫ ߞߍ߬ߟߍ ߘߐ߫ ߊߟߏߡߊ߲ߘߎ߯ ߞߊ߲ߡߊ߬ ߞߍߒߖߘߍߦߋߓߟߏߡߊ߬. ߊ߬ ߣߌ߫ ߝߊ߬ߙߊ߲߬ߛߌ߬ ߟߊ߫ ߥߙߎߣߍ ߟߎ߬: ߡߊ߲߬ߘߋ߲ ߖߡߊ߬ߣߊ, ߊ߬ ߣߌ߫ ߓߍߟߑߗ߭ߌߞ ߕߊ ߟߎ߬ ߓߍ߯ ߘߏ߲߫ ߘߊ߫ ߞߍ߬ߟߍ ߘߐ߫ ߊߟߏߡߊ߲ߘߎ߯ ߞߊ߲ߡߊ߬. ߗ߭ߊߔߐ߲߫ ߞߊ߬ ߢߌ߲߬ߢߐ߲߮ ߠߎ߬ ߛߋ߲߬ߞߘߐ߬ߡߊߕߎ߲߬ߕߎ߲߬ ߘߓߊ߬ߕߊ ߂߃ ߡߊ߬߸ ߞߊ߬ ߞߍ߬ߟߍ ߟߊߥߊ߲߬ߞߊ߫ ߊߟߏߡߊ߲ߘߎ߯ ߞߊ߲ߡߊ߬. ߏߕߏߡߊ߲߫ ߡߊ߲߬ߛߊ߬ߟߊ ߞߊ߬ ߝߊ߲߬ߞߊ߬ ߕߊ߲ߓߊ߲ߠߞߊ ߟߊߡߌ߬ߣߊ߬ ߣߍߣߍߓߊ ߕߟߋ߬ ߝߟߐ ߡߊ߬. ߞߍ߬ߟߍ ߞߍ߫ ߘߊ߫ ߋߙߐߔߎ߬ ߟߋ߬߸ ߞߊߕߘߍ߬ߕߍ߫ ߝߊ߬ߙߊ߲߬ߛߌ߫ ߡߊ߬߸ ߏ߬ ߡߍ߲ ߠߊ߬ ߘߏ߬ߣߌ߲߬ ߜߌߟߌ߲ ߕߊ߬ ߟߊ߫.